शादियों और होटलों में बचा भोजन उठाने आएगी नपा की स्पेशल गाड़ी
टीकमगढ़ में गरीबों को 1 अप्रैल से 5 रुपए में भरपेट खाना मिलेगा। वहीं होटलों एवं शादियों में बचा-खुचा भोजन लेने नगर पालिका की स्पेशल गाड़ी आएगी। बाद में यह भोजन गरीबों को मुफ्त में बांट दिया जाएगा।
भोजन कलेक्शन के लिए नगर पालिका जल्द ही गाड़ी खरीदने की लिए टैंडर बुलाने जा रही है। भोजन की गुणवत्ता बनाने रखने के लिए एसी और फ्रिज का भी इंतजाम रहेगा। नगर पालिका अध्यक्ष लक्ष्मी गिरि ने बताया कि दीनदयाल रसोई योजना के तहत जहां गरीबों को 5 रुपए में भरपेट भोजन दिया जाएगा। वहीं नपा अपने खर्चे पर गरीबों को मुफ्त में भोजन कराएगी। उनका कहना है कि शादियों, भंडारे, तेरहवीं तथा होटलों में आमतौर पर भोजन बच जाता है। बाद में इसे लोग फेंक देते हैं। नगर पालिका ऐसे आयोजन की सूची तैयार कर भोजन का कलेक्शन करेगी।
टीकमगढ़। कलेक्टर प्रियंका दास ने किया भोजन शाला का निरीक्षण।
उधर, गुरुवार को कलेक्टर प्रियंका दास ने सिविल लाइन में सर्किट हाउस के सामने स्थित उस भोजनशाला का निरीक्षण किया, जहां एक अप्रैल से 5 रुपए में भोजन दिया जाना है। उन्होंने भोजन में लोगों के बैठने एवं स्वच्छता का विशेष ध्यान रखने के निर्देश दिए। योजना की अध्यक्ष कलेक्टर तथा सचिव नगर पालिका के सीएमओ रहेंगे। नगर पालिका को नोडल एजेंसी बनाया गया है। भोजनशाला की सभी व्यवस्थाएं नगर पालिका द्वारा संचालित की जाएंगी। कलेक्टर श्रीमती दास ने आनंदम स्थल नेकी की दीवार का भी निरीक्षण किया और कहा कि लोगों को कपड़ों के अलावा गेहूं, दाल, चावल एवं पुराने खिलौने या अन्य सामान दान करने हेतु भी प्रेरित करें, ताकि जरूरतमंद गरीब व्यक्तियों को उसका लाभ मिले। कलेक्टर के साथ पूर्व नगर पालिका अध्यक्ष राकेश गिरि गोस्वामी, सीएमओ विजयशंकर त्रिवेदी उपस्थित थे।
एक अप्रैल से 5 रुपए में भोजन दिया जाएगा
hin_Deva hin_Deva hin_Deva hin_Deva hin_Deva hin_Deva